Voor 1ste eeu v.C.
41,37 vk km
3 155/vk km
1,1 / 18,4 °C
Lausanne [lo'zan] is die hoofstad van die Switserse kanton Vaud en die distrik Lausanne, met sowat 130 000 inwoners in die stad en 312 000 in die metropolitaanse gebied. Die stad in die Franstalige weste van Switserland is die vyfde grootste in die land en 'n belangrike ekonomiese, kulturele, vervoer- en onderwyssentrum. Lausanne huisves sedert 1874 die Federale Geregshof van Switserland.
Die munisipaliteit Lausanne is sowat 60 kilometer noordoos van Genève, aan die noordoewer van die Meer van Genève (Frans: Lac Léman) geleë en strek van die meeroewer met die Ouchy-hawe tot by die bosgebiede van Jorat. Dit sluit Vidy, Cour, Ouchy, Mornex, Chailly, La Sallaz, Vennes, Montblesson, Vers-chez-les-Blanc, Montheron en Chalon-à-Gobet asook die eksklawe Vernand in.